钦定古今图书集成/明伦汇编/官常典/第741卷 > 王冕
## 钦定古今图书集成/明伦汇编/官常典/第741卷 > 王冕

按《明外史忠义传》：“冕字服周，洛阳人。正德十二年进
士。除万安知县。宁王宸濠反，列城长吏多奔窜，冕募
壮士从王守仁攻复南昌。宸濠还兵鄱阳，官军战不
利，冕献火攻策，败其兵。宸濠窘，易小舟，携宫女遁。冕
部卒棹渔舟追及之，宸濠投水不死，并宫女执送冕
所。冕以送守仁功未及叙，坐他事落职。世宗践阼，录”
前功，擢兵部主事，巡视山海关。嘉靖三年十二月，辽
东妖贼陆雄、李真等作乱，突入关。从吏欲扶冕出走，
冕不可曰：“吾有亲在，走安之？”急趋母所，执兵以卫。贼
至，母被伤，冕奋前救之，被执。胁以白刃，大骂，遂见害。
诏赠光禄少卿，有司祠祀。